b"\n_START_ARTICLE_\nGuangdong\n_START_SECTION_\nHistorie\n_START_PARAGRAPH_\nGuangdong l\xc3\xa5 langt unna den antikke kinesiske sivilisasjons vugge p\xc3\xa5 den nordkinesiske slette. Omr\xc3\xa5det var befolket av folkeslag som kineserne kalte de hundre yue; de kan ha v\xc3\xa6rt kradai, og beslektet med zhuangfolket i dagens Guangxi._NEWLINE_St\xc3\xb8rstedelen av det som n\xc3\xa5 er provinsen Guangdong, som f\xc3\xb8rst hadde tilh\xc3\xb8rt det ikkekinesiske riket Nanyue, kom under kinesisk dominans allerede p\xc3\xa5 200-tallet f.Kr., under Qin-dynastiet. _NEWLINE_Fra 1500-tallet og fremover har Guangdong hatt mer kontakt med vesterlandske handelsfolk enn resten av Kina. Opiumkrigen ble i stor grad utkjempet i Guangdong mellom Kina og Storbritannia p\xc3\xa5 grunn av opiumhandelen i provinsen. I 1850-\xc3\xa5rene var Guangdong et ev utgangspunktene for Taipingoppr\xc3\xb8ret. _NEWLINE_Etter keiserrikets fall i 1911 og den republikanske statsmakts oppsmuldring ble provinsen Kuomintangs h\xc3\xb8yborg. De etablerte en s\xc3\xb8rkinesisk motregjering der. Mellom 1929 og 1936 regjerte krigsherren Ch'en Chi-t'ang, og tildels (i Guangzhou fra 1931) ogs\xc3\xa5 Wang Ching-wei. Men fra 1936 klarte igjen Kuomintang \xc3\xa5 overta kontrollen. _NEWLINE_Under annen verdenskrig ble Guangzhou og deler av provinsen okkupert av Japan. I 1945 erobret Kuomintang atter hele provinsen. Men etter 1949 seiret kommunistene, og provinsen ble styrt som del av Folkerepublikken Kina."